دستونک
باپانی رُمب تِرَمپ انت ، تِـرَمپانی رُمـب هـَـار
 یکدست که بیت هَـؤر هم ، دنیای ءَ کنت پَتار
هاکانی هوری ءَ هـِـشت ، کوه بنت بند و ڈوک
 آبــــــانی یــکی ءَ گال ، گالانی رُمـب ءَ جــار
دستانی هــــوری انت رمب ، بیت و نه بیتن ءِ
 زُِلـــمیں بچار دُژمن ، روچے بئے شِــــــکار
ڈکال ءِ هـُـشک موسم ، گــــوریچ و چـِـلگ ءَ
 کـَیت انت که نرم گـُوارے،کـُـٹیت و بیت بهار
ویــــرانگ انت هیــالاں ، پگراں که بال کتگ
 آبات شهر و ملکاں ، پــــــگراں چه بنت هزار
مورانی هوریں رُمبے ، سَد پیل ءِ مـَـٹ ءَ بنت
 پـِشُـک ماں سَـکـّـی ءِ وهد ،بیتنت چو نر مزار
ٹـَـگـّـی ءِ روچ ءَ کـُـٹ انت ، مـُـلایی ءِ هـُـنر
 زانت ءِ بــزور نـور تو ، سبــزئے چو سبز دار
سار ءِ سـَری نِشانگ ، یکــویی انت گوئشاں
 هم دل چــــــراگاں بالین ، هم سر بزور سار
بيــا بيــا دلانی هـُـلاں ، مهــــــراں توار كت
 روچـے كه ٹـَهل ءِ چمّگ ، مهران ءَ بيت ميار
زاناں كه سال ءَ رُمبنت ، دَؤر ءِ گوں رُمبـگاں
 زُلم ءِ زراب ءَ كـُـٹ انت ٹـِك دنت چو بامسار
بیا بیا که زُلــم و دین ءِ ، ” تهل ” ایں جامگے
 زُرُمبشت و ڈاه ءِ روچءَ، راج کرتگ انت ودار
کریم بلوچ _ تهل